b'\n_START_ARTICLE_\nRaamattu Kansalle\n_START_PARAGRAPH_\nRaamattu Kansalle on suomalainen raamatunk\xc3\xa4\xc3\xa4nn\xc3\xb6s, jonka on tarkoitus olla mahdollisimman uskollinen Raamatun alkuteksteille. K\xc3\xa4\xc3\xa4nn\xc3\xb6st\xc3\xa4 toimittava yhdistys on samanniminen. Yhdistys perustettiin vuonna 1987._NEWLINE_Raamattu Kansalle on syntynyt er\xc3\xa4\xc3\xa4nlaisena vastalauseena Uuden kirkkoraamatun k\xc3\xa4\xc3\xa4nn\xc3\xb6sty\xc3\xb6lle, jonka monet piirit ovat katsoneet olevan liian ep\xc3\xa4uskollinen alkuteksteille. Raamatun k\xc3\xa4\xc3\xa4nn\xc3\xb6sty\xc3\xb6 tapahtuu noin 60 eri kristillisiin suuntauksiin kuuluvan k\xc3\xa4\xc3\xa4nt\xc3\xa4j\xc3\xa4n talkootoiminnalla._NEWLINE_Uuden testamentin k\xc3\xa4\xc3\xa4nn\xc3\xb6s valmistui vuonna 1999. Vanhan testamentin puolelta Psalmien kirjan k\xc3\xa4\xc3\xa4nn\xc3\xb6s valmistui vuonna 2002. Tarkistettu Uusi testamentti ja Psalmit ilmestyi vuonna 2009 ja nuorten pokkariversio vuonna 2010. Raamattu Kansalle Uusi testamentti ja Psalmit on julkaistu my\xc3\xb6s \xc3\xa4\xc3\xa4nikirjana sek\xc3\xa4 s\xc3\xa4hk\xc3\xb6isiin lukulaitteisiin sopivana _NEWLINE_e-kirjana. Lopullinen koko Raamatun kattava k\xc3\xa4\xc3\xa4nn\xc3\xb6s ilmestyi 26. kes\xc3\xa4kuuta 2012._NEWLINE_Dosentti Kari Latvuksen mukaan k\xc3\xa4\xc3\xa4nn\xc3\xb6s ei noudata asetettua tavoitetta, sill\xc3\xa4 se ei ole uskollinen alkutekstille, mutta on valtaosin hyv\xc3\xa4\xc3\xa4 ty\xc3\xb6t\xc3\xa4 teht\xc3\xa4v\xc3\xa4nasettelunsa antamissa rajoissa.'